Zadar (kwa Kiitalia: "Zara") ni mji nchini Kroatia. Idadi ya wakazi wake ni takriban 76,718. Ni mji wa kihistoria uliojengwa kwenye nusukisiwa kando ya Bahari ya Adria (tawi la Mediteranea). Zamani za Dola la Roma ilikuwa mji mkuu wa Dalmatia. Tangu mwaka 1000 mji ulijiunga na himaya ya Venezia lakini utawala juu ya mji ulibadilika mara kwa mara kati ya jamhuri ya Venezia na wafalme wa Kroatia na Hungaria. Mwaka 1202 Zadar ilivamiwa na jeshi la vita vya msalaba vya 4 kwa niaba ya Venezia iliyotoa meli zake kwa kusafirisha jeshi hili kwenda mashariki. Mwaka 1409 mfalme wa Hungaria aliuza Dalmatia pamoja na Zadar kwa Venezia na hadi 1797 mji ulikuwa mji mkuu wa Dalmatia ya Kivenezia. Baada ya mwisho wa uhuru wa Venezia, Zadar ilipitishwa chini ya mamlaka ya Austria ikabaki vile hadi mwaka 1918. Wakati ule wakazi wa Zadar walikuwa mchanganyiko wa watu waliosema Kiitalia na Kikroatia. Baada ya mwisho wa Austria-Hungaria eneo la Zadar lilikuwa sehemu ya Italia kutokana na asilimia kubwa ya wasemaji wa Kiitalia. Mwisho wa vita vikuu vya pili vya dunia wanamgambo wa kiongozi Mkomunisti wa Yugoslavia Josip Broz Tito walivamia Zadar wakaua Waitalia na wengine walifukuzwa.